SKY ผนึก “มธ. – SenseTime” เสริมแกร่งการศึกษาไทย จัดเวิร์คช็อปเสริมความรู้ “AI”
SKY ผนึก “มธ. - SenseTime” เสริมแกร่งการศึกษาไทย จัดเวิร์คช็อปเสริมความรู้ “AI”
23 มี.ค. 2564

นายสิทธิเดช มัยลาภ ประธานเจ้าหน้าที่บริหาร บริษัท สกาย ไอซีที จำกัด (มหาชน) หรือ SKY ผู้นำการพัฒนาโครงสร้างพื้นฐานด้านเทคโนโลยีสารสนเทศและการสื่อสารระดับประเทศ กล่าวว่า การขับเคลื่อนประเทศให้ก้าวสู่เวทีการแข่งขันระดับโลกได้อย่างเข้มแข็งและยั่งยืนนั้น จำเป็นต้องอาศัยผู้ที่มีความรู้ ความสามารถ และความเข้าใจในเรื่องของปัญญาประดิษฐ์ (AI) เป็นสำคัญ เพราะปัจจุบันโลกของเรากำลังเผชิญกับยุคดิจิทัล ดิสรัปชั่น (Digital Disruption) และการแก้ปัญหาที่ตรงจุดก็คือการเตรียมความพร้อมให้กับบุคลากรทุกภาคส่วน โดยเฉพาะภาคการศึกษาที่ถือได้ว่าเป็นรากฐานสำคัญของประเทศ
บริษัท สกาย ไอซีที ในฐานะ Tech Company ที่มีความพร้อมเรื่องของปัญญาประดิษฐ์ (AI) ในทุกด้าน ทั้งองค์ความรู้ ผู้เชี่ยวชาญ เทคโนโลยี ตลอดจนเครือข่ายที่ครอบคลุมในทุกภาคส่วน และด้วยปณิธานความมุ่งมั่นที่ต้องการจะสนับสนุนภาคการศึกษาไทย จึงได้จับมือร่วมกับมหาวิทยาลัยธรรมศาสตร์ และ SenseTime พันธมิตรสำคัญผู้พัฒนาและให้บริการด้าน AI Solutions รายใหญ่ของจีนและของโลก จัดทำหลักสูตรพัฒนาศักยภาพด้าน AI Literacy สำหรับบุคลากรด้านการศึกษา พร้อมจัดกิจกรรมเวิร์คช็อปให้กับตัวแทนบุคลากรด้านการศึกษา เพื่อส่งต่อองค์ความรู้ไปยังหน่วยงาน ชุมชน ตลอดจนผู้ใกล้ชิด เป็นการช่วยเสริมสร้างภูมิความรู้ด้าน AI ให้กระจายในวงกว้าง
“หลายๆ ท้องถิ่นในขณะนี้เริ่มให้ความสนใจกับเรื่อง AI กันมากขึ้น มีการจัดตั้งชมรม AI กันในท้องถิ่นของตัวเอง สิ่งที่เรายังต้องการเพิ่มเติมคือ บุคลากรด้าน AI ที่จะเข้าไปช่วยต่อยอดองค์ความรู้ให้แก่คนในแต่ละพื้นที่ กระจายความรู้ด้าน AI ให้ลงไปถึงทุกภาคส่วนอย่างแข็งแกร่ง เพื่อเป็นรากฐานที่สำคัญของการพัฒนาประเทศ กิจกรรมที่จัดขึ้นในครั้งนี้ ถือเป็นกิจกรรมนำร่องที่จะติดอาวุธให้กับผู้เข้าร่วมอบรมให้ได้นำกลับไปใช้งานได้จริง ขณะเดียวกัน ทางบริษัทได้มอบ User Account และ Password ภายใต้ลิขสิทธิ์ของ SenseTime คิดเป็นมูลค่ารวม 2,500,000 บาท คาดว่า และจะเดินหน้าพัฒนาอย่างต่อเนื่องในระยะยาว” นายสิทธิเดช กล่าว
ด้าน รศ.เกศินี วิฑูรชาติ อธิการบดี มหาวิทยาลัยธรรมศาสตร์ กล่าวว่า AI ถือเป็นหนึ่งในหัวใจสำคัญในการพัฒนาประเทศ ทั้งในด้านการลดต้นทุนและเพิ่มประสิทธิภาพการทํางาน ประกอบกับปัจจุบันมีความต้องการเทคโนโลยี AI มาประยุกต์ใช้ในหลากหลายสาขาวิชา อย่างไรก็ตาม ประเทศไทยยังขาดผู้เชี่ยวชาญจำนวนมากที่จะมารองรับความต้องการทั้งในภาครัฐ ภาคเอกชน และภาคการศึกษา ทั้งนี้การพัฒนาผู้เชี่ยวชาญเฉพาะสาขาด้าน AI ใช้เวลานาน ส่งผลให้ทุกภาคส่วนจําเป็นต้องลงทุนกับเทคโนโลยี AI ในมูลค่าที่สูง และทําให้การพัฒนาเทคโนโลยี AI ในประเทศไทยเกิดขึ้นในวงจํากัด
“มหาวิทยาลัยธรรมศาสตร์ได้ก่อตั้ง Thammasat University Artificial Intelligence Initiative (TUAiI) เพื่อตอบโจทย์สังคมโลกที่กำลังเข้าสู่ยุคแห่งการขับเคลื่อนด้วยเทคโนโลยี AI ยิ่งไปกว่านั้นธรรมศาสตร์คาดหวังที่จะส่งเสริมศักยภาพและถ่ายทอดองค์ความรู้ด้านปัญญาประดิษฐ์ให้กับคนไทยให้ก้าวหน้าและล้ำสมัยทัดเทียมสังคมโลก เราจึงได้ร่วมมือกับหลากหลายหน่วยงาน โดยเฉพาะ บริษัท สกาย ไอซีที จำกัด (มหาชน) ในการก่อตั้ง AI Center ที่ใหญ่ที่สุดในภูมิภาค เพื่อเป็นศูนย์กลางการเรียนรู้ของทั้งนักศึกษา ครูอาจารย์ และประชาชน โดยเราวางเป้าหมายในการเป็นพันธมิตรกันอย่างต่อเนื่อง เพื่อจะร่วมกันพัฒนาบุคลากรด้าน AI สร้างประโยชน์สูงสุดในการพัฒนาเศรษฐกิจและสังคมของประเทศไทยในอนาคต” รศ.เกศินี กล่าว
ด้าน รศ.ดร.อนุชาติ พวงสำลี คณบดี คณะวิทยาการเรียนรู้และศึกษาศาสตร์ มหาวิทยาลัยธรรมศาสตร์ กล่าวว่า การส่งเสริมองค์ความรู้เกี่ยวกับปัญญาประดิษฐ์ถือเป็นเรื่องที่มีความสำคัญเร่งด่วน โดยเฉพาะอย่างยิ่งการส่งเสริมด้าน AI Literacy ให้แก่เยาวชนและบุคลากรทางการศึกษา โดยไม่จำกัดอยู่แค่ครูวิทยาศาสตร์ คณิตศาสตร์ และคอมพิวเตอร์ แต่ยังรวมถึงครูในสาขาวิชาอื่น ๆ เช่น ศิลปะ สังคม ที่สามารถเข้ามาร่วมเรียนรู้เพื่อนำองค์ความรู้ด้าน AI Literacy ไปถ่ายทอดต่อให้กับนักเรียน หรือสามารถนำ AI เข้าไปประยุกต์ใช้กับการจัดการเรียนรู้ในห้องเรียน
“ในระยะที่ผ่านมาคณะวิทยาการเรียนรู้และศึกษาศาสตร์ มหาวิทยาลัยธรรมศาสตร์ ได้ร่วมกับบริษัท สกาย ไอซีที จำกัด (มหาชน) และเครือข่าย ในการพัฒนาหลักสูตรและจัดอบรมให้แก่นักเรียนมัธยมของโรงเรียนสาธิตแห่งมหาวิทยาลัยธรรมศาสตร์ โดยพบว่านักเรียนเกิดทัศนคติที่ดีต่อเทคโนโลยี AI เข้าใจการทำงานและข้อจำกัดของ AI เห็นประโยชน์และแนวทางการประยุกต์ใช้ และตระหนักถึงผลกระทบต่อโลกและสังคม นอกจากนี้เรายังมีแนวคิดในการพัฒนาโครงการบูรณาการองค์ความรู้ด้าน AI Literacy สำหรับครูระดับมัธยมศึกษา เพื่อฝึกอบรมครูแกนนำ และกระจายองค์ความรู้ด้าน AI Literacy ไปสู่ครูในพื้นที่ต่อไป” รศ.ดร.อนุชาติ กล่าว
นายหลิน จี ผู้อำนวยการประจำประเทศไทยของ SenseTime กล่าวว่า เทคโนโลยี AI กำลังก้าวเข้ามามีบทบาทสำคัญในทุกอุตสาหกรรมทั่วโลก บริษัทมีความยินดีเป็นอย่างยิ่งที่ได้ร่วมเป็นส่วนหนึ่งในการช่วยพัฒนาและเสริมศักยภาพด้านการศึกษาไทย และในอนาคตบริษัทก็จะมุ่งมั่นพัฒนาแฟลตฟอร์ม AI Solutions ใหม่ๆ เพื่อตอบโจทย์ด้านการพัฒนาบุคลากรและการศึกษาให้เพิ่มมากขึ้น
สำหรับ บริษัท สกาย ไอซีที จำกัด (มหาชน) หรือ SKY บริษัท Tech Company เต็มรูปแบบ ที่เน้นการพัฒนานวัตกรรม การให้บริการ Digital Platform และ Solution ให้ลูกค้าอย่างครบวงจร เพื่อช่วยยกระดับคุณภาพชีวิตของคนในสังคมด้วยเทคโนโลยีอัจฉริยะของ SKY ICT